กรมอนามัย สนับสนุน “ชุดนายสะอาด”  ช่วยเหลือผู้ประสบภัยน้ำท่วม
นายแพทย์สุวรรณชัย วัฒนายิ่งเจริญชัย อธิบดีกรมอนามัย กระทรวงสาธารณสุข กล่าวว่า จากสถานการณ์น้ำท่วมในบริเวณภาคเหนือและภาคตะวันออกเฉียงเหนือ กรมอนามัยได้มอบหน่วยงานส่วนกลางจัดเตรียมสิ่งของและอุปกรณ์ที่จำเป็นสำหรับใช้ในการปรับปรุงคุณภาพน้ำและการจัดการขยะ เพื่อลดปัจจัยเสี่ยงของโรคที่จะตามมา เบื้องต้นจัดส่ง “ชุดนายสะอาด” ภายในประกอบด้วย ถุงดำขนาดเล็ก ถุงดำขนาดใหญ่ หยดทิพย์ เจลล้างมือ สารส้มก้อน น้ำยาล้างจาน ถุงซิปล็อคและเอกสารคำแนะนำต่างๆ พร้อมสาธิตวิธีการใช้ให้กับพื้นที่ที่ประสบอุทกภัย จำนวน 1,000 ชุด มอบแก่ประชาชนผู้ประสบภัย การช่วยเหลือพื้นที่น้ำท่วมที่ผ่านมา กรมอนามัยได้มอบหมายให้ศูนย์อนามัยทั่วประเทศ เตรียมความพร้อมด้านบุคลากรและอุปกรณ์ด้านอนามัยสิ่งแวดล้อมรองรับกรณีที่เกิดอุทกภัยในพื้นที่เสี่ยง เช่น การจัดการสุขาภิบาลอาหาร การจัดการขยะ จัดหาน้ำสะอาดและชุดนายสะอาด ซึ่งขณะนี้มีศูนย์อนามัยลงพื้นที่ดำเนินการช่วยเหลือ อาทิ ศูนย์อนามัยที่ 1 เชียงใหม่ ร่วมกับสำนักงานสาธารณสุขจังหวัดแพร่ สำนักงานสาธารณสุขจังหวัดน่าน และสำนักงานสาธารณสุขจังหวัดพะเยา ศูนย์อนามัยที่ 2 พิษณุโลก และศูนย์อนามัยที่ 9 นครราชสีมา ร่วมกับสำนักงานสาธารณสุขจังหวัดนครราชสีมา และโรงพยาบาลส่งเสริมสุขภาพตำบลบ้านโคก ลงพื้นที่ช่วยเหลือและให้ความรู้แก่ประชาชนเกี่ยวกับวิธีดูแลสุขภาพตนเอง พร้อมมอบสิ่งสนับสนุน ได้แก่ ชุดอาหารแห้ง อุปกรณ์ชุดบรรเทาสาธารณภัย อุทกภัยและชุดนายสะอาด เพื่อดูแลสุขภาพประชาชนให้ปลอดภัยและป้องกันโรคที่มากับอาหารและน้ำที่ไม่สะอาด พร้อมทั้งยังคงเข้มมาตรการ  DMHTT ทั้งการล้างมือ ไม่สัมผัสใบหน้า สวมหน้ากากตลอดเวลา กินอาหารปรุงสุกใหม่เพื่อป้องกันโควิด-19